L-argument bejn l-MEA (l-Assoċjazzjoni ta' min Iħaddem) u l-Unions dwar l-użu u l-abbuż tas-sick leave mhux wieħed ġdid. Taħt forma jew oħra hu argument li ilna żmien nisimgħu. Fil-waqt li hu tajjeb li jitrazzan l-abbuz mhuwiex aċċettabbli li biex dan isir ikun attakkat id-dritt tal-leave għall-mard. L-argument li qiegħed jinġieb huwa li wieħed għandu joqgħod attent u jġib ruħu sewwa u bil-qies għax b'hekk ma jinqalgħux ċirkustanzi negattivi għal saħħitna, jew tal-inqas innaqsuhom. Ħafna hekk jagħmlu diġa'. Il-problema, bħal dejjem hi l-imġieba tal-ftit. Min iqum b'hangover wara lejl jixrob ovvjament ikkontribwixxa direttament għall-qagħda tiegħu. Imma bl-istess argument kif tista' titkellem dwar il-kumplikazzjonijiet ikkawżati mit-tipjip? Jew l-effetti mediċi ta' ħabta b'karozza? Inkella ksur ta' għaksa waqt attivita' sportiva? Anke jekk nitkellmu dwar attakk tal-qalb jew dwar l-effetti mediċi tal-obesita faċilment nistgħu ngħidu li min ikollu dawn iċ-ċirkustanzi jkun xi ftit jew wisq ikkontribwixxa għalihom. Allura meta l-MEA qed tgħid li min jikkontribwixxu għaċ-ċirkustanza medika tiegħu ma jkunx intitolat għall-leave għall-mard fir-realta' qed tattakka l-idea innifisha tal-leave għall-mard. Għax prattikament ftit li xejn jibqa' ċirkustanzi ta' mard li jiġu waħedhom! Id-diskussjoni dwar l-użu u l-abbuż tas-sick leave tajjeb li issir. Imma hemm bżonn inkunu serji u nirrispettaw ftit iktar lil xulxin! L-abbuż xi ftit jew wisq dejjem ser ikun magħna. Imma l-anqas m'hu daqstant diffiċli li ssib tarf tal-parti l-kbira tal-abbużi. Tajjeb għaldaqstant li ma noqgħodux niddrammatizzaw l-affarijiet.
L-abbuż tal-leave għall-mard